**Редакцијски пречишћен текст**

На основу члана 7. Уредбе о формирању привременог регистра и начину уплате једнократне новчане помоћи свим пунолетним држављанима Републике Србије у циљу смањивања негативних ефеката проузрокованих пандемијом болести COVID-19 изазване вирусом SARS-CoV-2 („Службени гласник РСˮ, бр. 60/20, 62/20 – др. пропис и 65/20 – др. пропис),

Министар финансија доноси

**ПРАВИЛНИК**

**о начину пријаве и начину уплате једнократне новчане помоћи**

"Службени гласник РС", бр. 73 од 13. маја 2020, 76 од 21. маја 2020, 78 од 29. маја 2020.

Члан 1.

Овим правилником утврђују се начин и поступак подношења пријаве за добијање једнократне новчане помоћи пунолетних држављана Републике Србије који нису примаоци пензије или примаоци новчане социјалне помоћи (у даљем тексту: пријава), као и начин уплате једнократне новчане помоћи пунолетним држављанима Републике Србије у складу са Уредбом о формирању привременог регистра и начину уплате једнократне новчане помоћи свим пунолетним држављанима Републике Србије у циљу смањивања негативних ефеката проузрокованих пандемијом болести COVID-19 изазване вирусом SARS-CoV-2 („Службени гласник РСˮ, бр. 60/20, 62/20 – др. пропис и 65/20 – др. пропис, у даљем тексту: Уредба).

Република Србија ће извршити уплату једнократне новчане помоћи лицима из става 1. овог члана у износу од 100 (сто) евра у динарској противвредности прерачунато по званичном средњем курсу Народне банке Србије, што на дан ступања на снагу Уредбе износи 11.759,40 динара (у даљем тексту: једнократна новчана помоћ).

Члан 2.

Примаоци пензија и примаоци новчане социјалне помоћи стекли су право на једнократну новчану помоћ у складу са чланом 1. Уредбе.

Примаоци пензија и примаоци новчане социјалне помоћи из става 1. овог члана, не подносе пријаву у складу са овим правилником.

**Лицима из става 2. овог члана, уплата се врши на основу података из члана 4. став 1. тач. 2) и 3) Уредбе.\***

\*Службени гласник РС, број 76/2020

Члан 3.

Пунолетни држављани Републике Србије, изузев прималаца пензија или прималаца новчане социјалне помоћи (у даљем тексту: држављани), подносе пријаву:

1) електронским путем преко портала Министарства финансија – Управе за трезор (у даљем тексту: Управа за трезор), путем веб адресе https://idp.trezor.gov.rs/ (у даљем тексту: портал); или

2) телефонским путем у периоду од 15. маја до 5. јуна 2020. године – позивањем контакт центра, чијим радом управља Министарство финансија (у даљем тексту: Министарство), уз подршку Канцеларије за информационе технологије и електронску управу, на број 0800101100 (у даљем тексту: контакт центар).

**Лица лишена слободе која се налазе у заводима за извршење кривичних санкција пријаве подносе преко Управе за извршење кривичних санкција.\***

**У циљу уплате једнократне новчане помоћи лицима из става 2. овог члана, податке о тим лицима Министарству финансија доставља Управа за извршење кривичних санкција.\***

\*Службени гласник РС, број 76/2020

Члан 4.

Приликом подношења пријаве, пунолетни држављани Републике Србије, који нису примаоци пензије или примаоци новчане социјалне помоћи достављају следеће податке:

1) јединствени матични број грађанина (ЈМБГ);

2) регистарски број важеће личне карте;

3) назив банке код које je отворен или ће бити отворен рачун на који се уплаћује једнократна новчана помоћ, и то избором са падајуће листе банака.

**Лица лишена слободе која се налазе у заводима за извршење кривичних санкција, могу уместо податка из става 1. тачка 2) овог члана навести матични број из личног листа из чл. 9. и 71. Закона о извршењу кривичних санкција („Службени гласник РС”, бр. 55/14 и 35/19).\***

**Важење документа из ставa 1. тачка 2. овог члана приликом пријаве утврђује се сагласно роковима из члана 3. ст. 4. и 5. Уредбе.\*\***

\*Службени гласник РС, број 76/2020

\*\*Службени гласник РС, број 78/2020

Члан 5.

Ради спровођења уплате једнократне новчане помоћи у Министарству успостављен је привремени регистар пунолетних држављана Републике Србије, који на дан ступања на снагу Уредбе имају пребивалиште на територији Републике Србије, са важећом личном картом, и то: свим примаоцима пензија, свим примаоцима новчане социјалне помоћи као и онима који су се пријавили за добијање једнократне новчане помоћи, а који садржи Уредбом прописане податке (у даљем тексту: привремени регистар).

Члан 6.

Директни приступ привременом регистру пунолетних држављана Републике Србије имају овлашћени администратори.

Овлашћени администратор може директно приступити привременом регистру ради групног прегледа података о пунолетним држављанима Републике Србије који имају право на једнократну накнаду, ради искључивања података о пунолетним држављанима Републике Србије који имају право на једнократну накнаду из привременог регистра у складу с чланом 6. Уредбе или у другим случајевима утврђеним законом, као и ради регистрације података о пунолетним држављанима Републике Србије који имају право на једнократну накнаду.

Остали ауторизовани корисници (у даљем тексту: оператери) којима је отворен налог да приступају привременом регистру, не приступају директно подацима о пунолетним држављанима Републике Србије који имају право на једнократну новчану помоћ, већ искључиво путем портала јединичним упитом по броју личне карте пунолетног држављанина Републике Србије који има право на једнократну новчану помоћ, као и ради регистрације података о пунолетним држављанима Републике Србије који имају право на једнократну новчану помоћ.

Члан 7.

Министарство после подношења пријаве држављанина приступа утврђивању испуњености услова за уплату једнократне новчане помоћи на основу података који се налазе у централном систему за електронску обраду и складиштење података министарства надлежног за унутрашње послове, односно у основним службеним евиденцијама о личном стању грађана министарства надлежног за послове државне управе.

Министарство податке од значаја за уплату једнократне новчане помоћи пунолетним држављанима Републике Србије који су примаоци пензије или примаоци новчане социјалне помоћи прибавља на основу података који се налазе у службеним евиденцијама министарства надлежног за послове социјалне заштите и Републичког фонда за пензијско и инвалидско осигурање.

Достављање, односно размена податка између органа јавне власти врши се искључиво електронским путем.

Члан 8.

По утврђивању испуњености услова за уплату једнократне новчане помоћи Министарство, преко Управе за трезор, доставља у електронском облику Народној банци Србије податке од значаја за уплату једнократне новчане помоћи, а које су пунолетни држављани Републике Србије, који нису примаоци пензије или примаоци новчане социјалне помоћи доставили подношењем пријаве из члана 4. овог правилника.

Члан 9.

Народна банка Србије податке из члана 8. овог правилника доставља на даље поступање банкама у складу са чл. 4. и 5. Уредбе.

Члан 10.

Прибављене податке од банака из чл. 4. и 7. Уредбе – Народна банка Србије, преко Управе за трезор, доставља Министарству, ради исплате једнократне новчане помоћи.

Члан 11.

Пренос средстава по основу уплате једнократне новчане помоћи врши се са посебног наменског рачуна који је отворен за ту намену у Министарству – Управи за трезор, на текуће рачуне пунолетних држављана Републике Србије, односно посебне наменске рачуне пунолетних држављана Републике Србије који су отворени код пословних банака за уплату једнократне новчане помоћи.

Члан 12.

Пунолетни држављани Републике Србије имају могућност провере статуса пријаве, преко портала или контакт центра.

Члан 13

Овај правилник ступа на снагу даном објављивања у „Службеном гласнику Републике Србије”.

Број 110-00-00226/2020-04

У Београду, 13. маја 2020. године

Министар,

**Синиша Мали,** с.р.

**ОДРЕДБЕ КОЈЕ НИСУ УНЕТЕ У „ПРЕЧИШЋЕН ТЕКСТ“ ПРАВИЛНИКА**

*Правилник о допунама Правилника о начину пријаве и начину уплате једнократне новчане помоћи: „Службени гласник РС“, број 76/2020-26*

**Члан 4.**

**Овај правилник ступа на снагу даном објављивања у „Службеном гласнику Републике Србије”.**

*Правилник о допуни Правилника о начину пријаве и начину уплате једнократне новчане помоћи: „Службени гласник РС“, број 78/2020-22*

**Члан 2.**

**Овај правилник ступа на снагу даном објављивања у „Службеном гласнику Републике Србије”.**